钦定古今图书集成/明伦汇编/氏族典/第612卷 > 《唐书》 > 令狐整
## 钦定古今图书集成/明伦汇编/氏族典/第612卷 > 《唐书》 > 令狐整

按《周书令狐整传》：“整字延保，炖煌人也。本名延世。曾
祖嗣，祖诏安，并官至郡守，咸为良二千石。父虬，赠龙
骧将军、瓜州刺史。整幼聪敏，沉深有识量，学艺骑射，
并为河右所推。刺史魏东阳王元荣辟整为主簿。魏
孝武西迁，河右扰乱，荣仗整防捍，州境获宁。及邓彦
窃瓜州，整执彦送京师。太祖嘉其忠节，表为都督。寻”
而城民张保、晋昌人吕兴等复害郡守，将图为乱。整
召集豪杰袭之，先定晋昌，斩吕兴。进军击保，保奔吐
谷浑。诏征整赴阙，授寿昌郡守，封骧武县男，迁散骑
常侍。太祖常从容谓整曰：“卿远祖立忠而去，卿今立
忠而来，可谓积善馀庆，世济其美者也。”整远祖汉建
威将军迈，不为王莽屈。其子称避地河右，故太祖称
之，遂赐姓宇文氏，并赐名整焉。孝闵践祚，拜司宪中
大夫，处法平允，进爵彭阳县公。除丰州刺史，转同州
司会，迁始州刺史。整雅识情伪，尤明政术，恭谨廉慎，
常惧盈满，故历居内外，所在见称。天和六年，进位大
将军。建德二年卒，年六十一，谥曰襄。